input: EUROOPA PARLAMENDI JA NÕUKOGU OTSUS,
  22. juuli 2013,
  millega muudetakse 17. mai 2006. aasta institutsioonidevahelist kokkulepet eelarvedistsipliini ja usaldusväärse finantsjuhtimise kohta seoses mitmeaastase finantsraamistikuga, et võtta arvesse Horvaatia Euroopa Liiduga ühinemisest tingitud kulusid
  (2013/419/EL)
  EUROOPA PARLAMENT JA EUROOPA LIIDU NÕUKOGU,
  võttes arvesse 17. mai 2006. aasta institutsioonidevahelist kokkulepet Euroopa Parlamendi, nõukogu ja komisjoni vahel eelarvedistsipliini ja usaldusväärse finantsjuhtimise kohta, (1) eriti selle punkti 29,
  võttes arvesse Euroopa Komisjoni ettepanekut
  ning arvestades järgmist:
  (1)
  Horvaatia Vabariigi Euroopa Liiduga ühinemist käsitlevas lepingus (2) on kehtestatud eelarveküsimusi käsitlevad üleminekusätted.
  (2)
  30. juuni 2011. aasta ühinemiskonverentsil kinnitati läbirääkimiste tulemused, millega määrati kindlaks kulud, mis on tingitud Horvaatia ühinemisest Euroopa Liiduga 1. juulil 2013.
  (3)
  Horvaatia ühinemisest tingituna tuleb kohandada 2007.-2013. aasta finantsraamistikku 2013. aastaks ja suurendada 2013. aasta kulukohustuste assigneeringute ülemmäära jooksevhindades kokku 603 miljoni euro võrra, st alamrubriigi 1a puhul 47 miljoni euro võrra, alamrubriigi 1b puhul 450 miljoni euro võrra, alamrubriigi 3b puhul 31 miljoni euro võrra ja rubriigi 6 puhul 75 miljoni euro võrra, mis tasaarveldatakse täielikult rubriigi 5 kulukohustuste assigneeringute ülemmäära vähendamise teel 2013. aastaks sama summa võrra.
  (4)
  Horvaatia ühinemisest tulenevalt on vaja kohandada 2013. aastaks ka maksete assigneeringute ülemmäära, mida tuleb jooksevhindades suurendada 374 miljoni euro võrra.
  (5)
  Eelarvedistsipliini ja usaldusväärset finantsjuhtimist käsitleva institutsioonidevahelise kokkuleppe raames kehtestatud Euroopa Liidu finantsraamistikku tuleks kohandada selliselt, et see võtaks arvesse Horvaatia ühinemist ajavahemikus 1. juulist kuni 31. detsembrini 2013.
  (6)
  Seepärast tuleks eelarvedistsipliini ja usaldusväärset finantsjuhtimist käsitleva institutsioonidevahelise kokkuleppe I lisa vastavalt muuta (3),
  ON VASTU VÕTNUD JÄRGMISE OTSUSE:
  Ainus artikkel
  Eelarvedistsipliini ja usaldusväärse finantsjuhtimise institutsioonidevahelise kokkuleppe I lisa asendatakse käesoleva otsuse lisaga.
  Brüssel, 22. juuli 2013